LV Eiropas Savienības Oficiālais Vēstnesis C 339/1

Komisijas paziņojums par Kopienas pamatnostādņu attiecībā uz valsts atbalstu lauksaimniecības un mežsaimniecības nozarē 2007.–2013. gadā grozījumiem un piemērošanas termiņa pagarinājumu

2013/C 339/01

1. PAGARINĀJUMS

Saskaņā ar Kopienas pamatnostādņu attiecībā uz valsts atbalstu lauksaimniecības un mežsaimniecības nozarē 2007.–2013. gadā (1) (turpmāk – “pamatnostādnes”) 199. punktu minētās pamatnostādnes piemēro līdz 2013. gada 31. decembrim.

Tiesību instruments, kam būtu jāaizstāj minētās pamatnostādnes, proti, jaunās Kopienas pamatnostādnes attiecībā uz valsts atbalstu lauksaimniecības un mežsaimniecības nozarē laikposmam no 2014. gada līdz 2020. gadam, lielā mērā būs atkarīgs no noteikumiem, kas turpmāk būs piemērojami lauku attīstībai (2), un no Komisijas valsts atbalsta reformu programmas (3).

Lai neapsteigtu lauku attīstībai piemērojamo noteikumu pārskatīšanas rezultātus un horizontālo diskusiju par valsts atbalsta modernizāciju, ir lietderīgi pagarināt pamatnostādņu piemērošanas termiņu līdz 2014. gada 30. jūnijam. Ja pamatnostādnēs tiek sniegta atsauce uz Regulā (EK) Nr. 1698/2005 (4) minētajiem kritērijiem, šos kritērijus būtu jāturpina piemērot valsts atbalsta novērtēšanai saskaņā ar pamatnostādnēm to pagarinātajā piemērošanas periodā arī pēc tam, kad stājusies spēkā jaunā lauku attīstības regula.

2. PAMATNOSTĀDŅU 189. PUNKTA SASKAŅOŠANA ATTIECĪBĀ UZ SHĒMU DARBĪBAS ILGUMU

Ir svarīgi nodrošināt lauku attīstības politikas īstenošanas nepārtrauktību un vienmērīgu pāreju no viena plānošanas perioda uz nākamo plānošanas periodu (2007.–2013. gads un 2014.–2020. gads). Nenovēršami būs laikposms, kurā 2007.–2013. gada plānošanas perioda un nākamā plānošanas perioda lauku attīstības programmu un atbilstošo tiesību normu piemērošana pārklāsies. Šai sakarā dalībvalstis, ievērojot konkrētus nosacījumus, var turpināt uzņemties saistības atbilstoši Padomes Regulai (EK) Nr. 1698/2005, tostarp atbilstoši tās īstenošanas aktiem (5), pēc 2007.–2013. gada plānošanas perioda beigām.

Tāpēc Regulas (EK) Nr. 1698/2005 pagarinātajā piemērošanas periodā un pat pēc jaunās lauku attīstības regulas stāšanās spēkā 189. punktam būtu jāattiecas arī uz jaunām saistībām pēc 2013. gada, ievērojot nosacījumus, kuri ir spēkā attiecībā uz jaunām saistībām, ko reglamentē noteikumi, kuri ir pieņemti vai tiks pieņemti, lai nodrošinātu vienmērīgu pāreju no viena plānošanas perioda uz nākamo plānošanas periodu (2007.–2013. gads un 2014.–2020. gads).

3. GROZĪJUMI

Pamatnostādņu 199. punktā skaidri noteikts, ka Komisija ar konkrētiem nosacījumiem var grozīt pamatnostādnes, pirms to termiņš beidzas 2013. gada 31. decembrī. Tāpēc minēto pamatnostādņu 189. un 199. punkts būtu attiecīgi jāgroza, lai nodrošinātu konsekvenci ar lauku attīstības tiesību aktiem (6).

3.1. Pamatnostādņu 189. punktu aizstāj ar šādu

“Tāpēc Komisija turpmāk apstiprinās tikai shēmas ar ierobežotu darbības ilgumu. Shēmas, kas ietver valsts atbalstu pasākumiem, kuri var gūt labumu arī no līdzfinansējuma saskaņā ar Regulu (EK) Nr. 1698/2005, jāattiecina tikai uz 2007.–2013. gada plānošanas perioda ilgumu. Ja Savienības tiesības to atļauj un saskaņā ar tajās paredzētajiem nosacījumiem, dalībvalstis var turpināt uzņemties saistības attiecībā uz lauku attīstību, pamatojoties uz Regulu (EK) Nr. 1698/2005 un tās īstenošanas noteikumiem. Tāpēc Komisija piemēros šīs pamatnostādnes arī šādām jaunām saistībām. Citu atbalsta shēmu darbība nebūtu jāparedz ilgāk par septiņiem gadiem.”

3.2. Pamatnostādņu 199. punkta pirmo teikumu aizstāj ar šādu

“Šīs pamatnostādnes piemēro līdz 2014. gada 30. jūnijam.”

(1) OV C 319, 27.12.2006., 1. lpp.

(2) Priekšlikums Eiropas Parlamenta un Padomes regulai par atbalstu lauku attīstībai no Eiropas Lauksaimniecības fonda lauku attīstībai (ELFLA), COM(2011) 627 galīgā redakcija/3.

(3) Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “ES valsts atbalsta modernizācija (VAM)”, COM(2012) 209 final.

(4) Padomes 2005. gada 20. septembra Regula (EK) Nr. 1698/2005 par atbalstu lauku attīstībai no Eiropas Lauksaimniecības fonda lauku attīstībai (ELFLA) (OV L 277, 21.10.2005., 1. lpp.).

(5) Komisijas 2006. gada 15. decembra Regula (EK) Nr. 1974/2006, ar ko paredz sīki izstrādātus piemērošanas noteikumus Padomes Regulai (EK) Nr. 1698/2005 par atbalstu lauku attīstībai no Eiropas Lauksaimniecības fonda lauku attīstībai (ELFLA) (OV L 368, 23.12.2006., 15. lpp.).

(6) 26. punkts Kopienas pamatnostādnēs attiecībā uz valsts atbalstu lauksaimniecības un mežsaimniecības nozarē 2007.-2013. gadā.